O ka kgona​—fa o tlhopha go dira jalo. Mme sa ntlha o tshwanetse go tlhatswega pelo gore tshedimosetso e e hepisang ga e a siama. Mma re tlotle ka dintlha di le mmalwa tse di maaka le tse di boammaaruri ka kgang eno. 15 Fa Bogosi Jwa Modimo Jwa Bomesia bo ne bo tlhongwa kwa legodimong ka 1914, Kgosi e e tlhomilweng e bong Jesu Keresete o ne a tsaya kgato e e botlhokwa thata mo ditiragalong. Satane Diabolo le badimona ba gagwe ba ne ba tlosiwa kwa legodimong mme ba digelwa mo lefatsheng. (Tshenolo 12:9-12) Pele ga Morwalela, baengele ba batsuolodi ba ne ba tlogela maemo a bone a kwa legodimong ka bobone; le fa go ntse jalo, mo motlheng wa gompieno ba ne ba tlosiwa teng ka go lelekwa. Mo godimo ga moo, jaanong ga ba tlhole ba kgona go ikapesa mebele ya batho mono lefatsheng gore ba dire boitsholo jo bo maswe. Ka jalo, ka ntlha ya go betwa ke pelo, go galefa le go boifa katlholo e e tlang, ba tlhotlheletsa batho le mekgatlho ya batho go dira ditiro tse di setlhogo le thubakanyo e e feteletseng e e fetang le ya motlha wa ga Noa. Jehofa o ne a nyeletsa batho ba motlha wa pele ga Morwalela morago ga gore baengele ba batsuolodi le bana ba bone ba tlatse lefatshe ka boikepo. O ka tlhomamisega gore o tlile go dira fela jalo le mo motlheng wa rona! (Pesalema 37:10) Mme gone, batho ba ba nnang ba disitse gompieno ba a itse gore kgololesego ya bone e gaufi.